Leerder verdrink tydens seminaarArgieffoto: Unsplash ’n Leerder aan ’n hoërskool in Noordwes het Saterdag tydens ’n lewensvaardigheidseminaar vir seuns verdrink toe hy oor middagete glo ongesiens in ’n swembad gespring het terwyl die ander seuns sokker gespeel het. Die jong man (21) was ’n gr. 11-leerling aan Michael Modisakeng Secondary School in Majakaneng naby Brits. Elias Malindi, woordvoerder van die provinsiale departement van onderwys, sê 92 seuns het die naweek ’n seminaar by die Sparkling Waters-hotel naby Rustenburg bygewoon. Aktuele kwessies soos geslagsgebaseerde geweld, voorkoming van tienerswangerskappe en afknouery op skool is tydens dié seminaar bespreek. “Die leerders was soggens besig met verskillende binnenshuise aktiwiteite en is oor middagete tyd gegun om sokker te speel. Daar word beweer dat die oorledene ongesiens verdwyn en in die swembad gespring het.” Hotelgaste het die jong man in die water gewaar en die betrokke amptenare van die departement in kennis gestel. Die amptenare het hulle na die swembad gehaas en die jong man uit die water gebring. Noodhulp is op hom toegepas terwyl die amptenare vir ’n ambulans en die jong man se gesin gewag het. Die jong man is egter by paramedici se aankoms op die toneel dood verklaar. Mmaphefo Matsemela, LUR vir onderwys in Noordwes, het intussen haar medelye met die jong man se naasbestaandes betuig. “Hierdie ongelukkige voorval het onverwags gekom. “Die departement probeer sy bes om seuns op te voed oor alle onderwerpe wat die algemene samelewing negatief raak. Die doel is om seuns te bemagtig om verantwoordelike volwassenes te wees wanneer hulle die skool verlaat. “Soortgelyke beraad is die vorige week in die Moses Kotane subdistrik aangebied en die plan is om die hele provinsie te dek. Om nou te sien hoe die seminaar so eindig, is werklik tragies.”